b"\n_START_ARTICLE_\nAlzines de la Vila de Lla\xc3\xa9s i Alzina de l'Hostal de Lla\xc3\xa9s\n_START_SECTION_\nEntorn\n_START_PARAGRAPH_\nLes Alzines de la Vila de Lla\xc3\xa9s formen masses \xc3\xbaniques amb boixos i, com a flora secund\xc3\xa0ria, al voltant de les susdites alzines hi trobem card cigrell (Carlina corymbosa), milfulles, tomaquera del diable, cinc-en-rama, olivella, ar\xc3\xa7 blanc, botja d'escombres, roure martinenc i rajolet. \xc3\x89s molt rellevant la forma com han pogut persistir durant segles i segles amb l'associaci\xc3\xb3 que realitzen amb els boixos sota la cap\xc3\xa7ada (on creixen formant un esp\xc3\xa8s sotabosc), ja que regula l'amorriament de les vaques i, per tant, la seua esporga fit\xc3\xb2faga. Pel que fa a l'entorn de l'Alzina de l'Hostal, hi veiem cr\xc3\xa9ixer blet, margall, ortiga, Festuca, llets\xc3\xb3 bord, herba de Sant Benet, colitxos, clavell de pastor, plantatge, heura, esbarzer, gavarra, aranyoner, ar\xc3\xa7 blanc i avellaner.\n_START_SECTION_\nAspecte general\n_START_PARAGRAPH_\nLes Alzines de la Vila de Lla\xc3\xa9s presenten un estat sanitari for\xc3\xa7a vigor\xc3\xb3s i correcte a grans trets. No semblen afectades per cap atac o plaga rellevant. Presenten, totes elles, densitat i ufanor als extrems de les branques i una bona cobertura de verd a la copa. En canvi, l'Alzina de l'Hostal de Lla\xc3\xa9s no est\xc3\xa0 en tan bon estat, ja que s'hi observa cert grau de sequera (sobretot, al brancatge inferior).\n_START_SECTION_\nAcc\xc3\xa9s\n_START_PARAGRAPH_\nDes de Sant Quirze de Besora, o b\xc3\xa9 des de Ripoll (C-17, punt quilom\xc3\xa8tric 90,3), cal agafar la carretera que duu fins a la Vila i la serra de Lla\xc3\xa9s (molt a prop s'albira el Castell de Lla\xc3\xa9s). Si anem amb cotxe, podem deixar-lo a l'hostal i comen\xc3\xa7ar la visita per l'alzina que creix a pocs metres d'aquest, i despr\xc3\xa9s acostar-nos a l'alzinar monumental, que \xc3\xa9s a uns 500 metres de l'hostal per la carretera que porta a Sant Quirze de Besora, on, una vegada observem una gran esplanada a la nostra esquerra amb enormes alzines, ens hi podrem endinsar. L'Alzina Grossa (o Alzina Bifurcada) de la Vila de Lla\xc3\xa9s \xc3\xa9s potser la que queda m\xc3\xa9s amagada, perqu\xc3\xa8 no \xc3\xa9s al mateix pla, sin\xc3\xb3 que se situa a la part esquerra, aproximadament a la meitat d'aquest, en un petit desnivell, just darrere d'una altra alzina enorme (la segona m\xc3\xa9s gran del pla, que \xc3\xa9s trifurcada). GPS 31T 0437453 4667200 (Alzina Grossa de la Vila de Lla\xc3\xa9s) i 31T 0436809 4666928 (Alzina de l'Hostal)."